	[image: image1.png]Fylkesmannen i
< Nordland




	

	
	
	
	

	
	
	
	
	

	
	Saksbehandler, innvalgstelefon og e-post:
	Vår dato
	Vår referanse
	Vår arkivkode

	
	Tore Veisetaune, 75 53 15 96
	02.08.2005
	2005/9582
	433.52

	
	tve@fmno.no
	Deres dato
	Deres referanse
	

	
	
	01.08.2005
	
	


	Side 4 av 4



	Korken Beitelag 
	

	v/Leder Asbjørn Ørnes
	

	8264  Engan
	


Fellingstillatelse på en jerv i deler av Sørfold og Steigen

Fylkesmannen viser til deres søknad om fellingstillatelse på jerv av 02.08.2005, samt flere telefonsamtaler med Asbjørn Ørnes.
Vedtak

Fylkesmannen i Nordland gir med dette fellingstillatelse på én jerv i Korkenområdet

i tidsrommet fra og med 2. august 2005 til og med 16. august 2005.

Dette vedtaket ble også gitt muntlig 02.08.2005.

Grunnlaget for avgjørelsen om fellingstillatelse på jerv

Vedtaket er fattet i medhold av Lov om viltet av 29.05.1981 og Forskrift av 18.03.2005 om forvaltning av rovvilt, jf. Rovviltnemnda i Nordlands vedtak av 13.05.2005 der de fastsatte en kvote på 3 betinga fellingstillatelser på jerv for perioden 1. juni 2005 –15. februar 2006. 

Etter Viltloven er jerv fredet. Det er likevel mulig å felle jerv med hjemmel i unntaksbestemmelsene i Viltloven, herunder § 12, blant annet for å hindre skade på bufe og tamrein. Lisensjakta på jerv er motivert ut fra den skade som jerv påfører tamrein- og bufenæring, og er samtidig et virkemiddel for å begrense veksten og/eller utbredelsen av bestanden. Det er lisensjakt som skal være den normale beskatningsformen også i framtida for å redusere skade som jerv påfører tamrein- og bufenæring, jf. St. meld. nr. 15 (2003-2004). 

Ved vurdering av om det skal gis tillatelse til skadefelling skal det legges vekt på føringene i regional forvaltningsplan. Rovviltnemnda i Nordland har foreløpig ikke ferdigstilt en ny forvaltningsplan.

Felling kan bare gjennomføres dersom det ikke finnes en annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til

a) områdets betydning som beitemark

b) skadenes omfang og utvikling

c) potensialet for framtidige skader

d) muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr.

Den aktuelle situasjonen

I region 7 (Nordland) er det fastsatt et bestandsmål på 10 årlige ynglinger av jerv. I perioden 2002-2004 ble det i snitt registrert 11 ynglinger årlig. En foreløpig oversikt fra SNO viser at det så langt i år er registrert 15 ynglinger i fylket, og en stor andel av disse er i midtfylket. Av de 15 registrerte ynglingene er tre ynglinger registrert i nordregionen hvor Sørfold inngår. Av disse tre ble det av SNO foretatt hiuttak av mordyr og én valp på den ene hilokaliteten.

I følge Statens naturoppsyn (SNO) er det registrert 7 lam drept av jerv i det aktuelle beiteområdet til Korken beitelag. I tillegg er to kadaver av lam funnet som ikke er dokumenterbare i det samme området. Kadaver er funnet på begge sider av Bonådalen, med de ferskeste kadavrene på vestsiden. Dyrene ble undersøkt 1. og 2. august av lokal rovviltkontakt fra SNO. Det antas at tapene er større, siden flere søyer mangler lam. Mye skogsterreng i området vanskeliggjør letingen av kadaver. Totalt i Korken beitelag er det sluppet 350-400 sau og lam på utmarksbeite.

Fylkesmannens vurdering
Det har de siste årene vært store tap av sau/lam til jerv i Korken, og det har de siste årene blitt satt inn flere tiltak fra forvaltningen for å redusere tapene. Pr i dag er 7 lam dokumentert tatt av jerv. Erfaringsmessig skjer de største tapene til jerv seint i beitesesongen. I vår totalvurdering har vi lagt vekt på tapene av sau til jerv i dette området i fjor og potensialet for framtidige skader. I tillegg har vi vektlagt områdets betydning som beitemark for sau og rein. Det er tidlig i beitesesongen og Fylkesmannen vurderer tidlig nedsanking som lite aktuelt nå. 

Konklusjon

På bakgrunn av en vurdering av rovviltbestandene, områdets betydning som beitemark,

skadeomfanget, potensialet for fremtidige skader på rein og sau og historikken i området,

finner Fylkesmannen det riktig å gi fellingstillatelse på én jerv. Ved vurderingen av potensialet for framtidige skader har vi både sett på omfanget av registrerte

skader i år og tapssituasjonen i området i fjor, både for rein og sau.

Vilkår

Fellingstillatelsen gis på følgende vilkår:

1. Fellingstillatelsene gjelder fra og med 2. august til og med 16. august 2005. Behovet for en eventuell forlengelse av tillatelsen vil bli vurdert av Fylkesmannen i samråd med fellingslederen ved tillatelsens utløp.

2. Tillatt område for felling er vest for E6 mellom Elvkroken og Sildhopen, sør for linja Sildhopen-Stavnesosen-Vinkfjord-Sagfjordbotn, øst for linja Sagfjordbotn-Jordbru- Styrkesnes, og nord for Sørfolda/Leirfjorden fra Styrkesnes til Elvkroken.

3. Fellingsforsøket skal etter beste evne rettes mot skadevoldende individ. Fellingsforsøket bør således styres ut fra hvor tapene har skjedd og hvor de eventuelt utvikler seg videre. Området kan bli fortløpende justert av fylkesmannen

dersom tapssituasjonen tilsier det.

4. Kun personer som står på lista og som er innmeldt til Fylkesmannen, muntlig eller


skriftlig, kan delta på fellingsforsøket. Fellingslaget kan justeres underveis av 
Fylkesmannen i samråd med fellingsleder. Alle som deltar på fellingslaget må være 
kjent med dette brevets innhold. Fellingsleder er ansvarlig for å gjøre dette brevet 
kjent for fellingslaget, samt å kontrollere at deltagerne har avlagt storviltprøve 
senest i 2004 ved jakt med rifle, og innbetalt jegeravgift for inneværende jaktår. Det 
bør være et begrenset antall deltagere av gangen, slik at man får et hensiktsmessig 
fellingsforsøk.

5. Eventuelle valper er avhengige av mora på denne tida av året. For å redusere mulighetene for å felle mordyr fra valp(er), er det ikke anledning til å felle jerv dersom flere dyr blir observert sammen.

6. Det stilles kr 15 000,- kr til rådighet til dekning av utgifter (ikke lønn) til personellet. Kortfattet rapport (fellingsinnsats, aktivitet av jerv og erfaringer med fellingsforsøket), samt krav om refusjon sendes samlet til Fylkesmannen i Nordland innen 1. september 2005. 

7. Jerv felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning i Trondheim.

8. Oppnevnte jegere plikter å utøve fellingsforsøket på en human og sikkerhetsforsvarlig måte, jf. Viltlovens § 19.

9. Ved felling med rifle skal det benyttes våpen og ammunisjon godkjent for storviltjakt, jf §§ 15 og 16 i Forskrift av 22.03.2002 om utøvelse av jakt og fangst.

10. Felling eller forsøk på felling av jerv skal umiddelbart meldes til Fylkesmannen og Statens naturoppsyn. Hos Fylkesmannen kan det i arbeidstiden gis beskjed på telefon 75531596 og etter arbeidstid på telefon 47829091. Den som feller dyr skal fremvise felt dyr for SNO for umiddelbar kontroll, merking og prøvetaking av biologisk materiale, og skytter skal kunne påvise fellingsstedet etter anmodning fra SNO, politiet eller Fylkesmannen.  

11. Dersom jerv skadeskytes plikter de ansvarlige å gjøre det de kan for å avlive dyret snarest mulig. Skytter plikter å forvisse seg om påskutt dyr er truffet eller ikke. Ved skadeskyting skal skytter uten opphold underrette Fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling skal uten godtgjørelse bistå forvaltningsmyndighet eller politimyndighet i det videre ettersøk.  

12. Fellingsforsøk stanses ved fellingstillatelsens utløp, eller hvis Fylkesmannen

av andre årsaker finner å måtte stoppe fellingsforsøket.

13. Forsøk på felling i medhold av denne tillatelsen krever ikke grunneieres tillatelse.

Saksopplysninger 

Vedtaket kan påklages til Direktoratet for naturforvaltning innen tre uker etter mottatt brev. En eventuell klage skal angi det vedtak det klages over og den eller de endringer som ønskes. Se også vedlagte skjema om rett til å klage på forvaltningsvedtak. Klagen skal sendes til Fylkesmannen i Nordland, Statens hus, 8002 Bodø. 

Med hilsen

	Roar Høgsæt (e.f.)
	

	fylkesmiljøvernsjef
	Tore Veisetaune

	
	førstekonsulent


Vedlegg:

Klageskjema

Kopi u/vedlegg:

Rovviltnemnda i Nordland (lagt ut på SharePoint)

Direktoratet for naturforvaltning, 7485 Trondheim (lagt ut på SharePoint)

Habmer reinbeitedistrikt

Sørfold kommune

Steigen kommune

Lensmannen i Sørfold

Lensmannen i Steigen
Statens naturoppsyn Nordland, Pb 378, 8201 Fauske (kun digitalt)

Nordland reindriftsamers fylkeslag v/Torstein Appfjell, Skolevn 8, 8680 Trofors 

Nordland bondelag, Pb 383, 8001 Bodø

Nordland bonde- og småbrukarlag v/Eirin Ingeborg Bjune, Ljønes 8100 Misvær

Nordland sau og geit v/Ragnhild Johansen, 8260 Innhavet

Norges naturvernforbund – Nordland v/ Espen Dahl, Harestien 2, 8613 Mo i Rana 

Foreningen Våre Rovdyr (pr e-post)

WWF- Norge v/Arnodd Håpnes

	Statens hus
	Miljøvernavdelinga
	E-post

	Moloveien 10, 8002 Bodø
	
	postmottak@fmno.no

	Telefon: 75 53 15 00
	Telefon: 
	Internett

	Telefaks: 75 52 09 77
	Telefaks: 75 53 16 80

